Хулиганство в училище. Детско насилие.

Всеки един човек в живота си преследва лични цели. За да бъдат постигнати, трябва да се приложи промяна. Всеки я търси, а търсенето може да продължи дни, може да продължи и цял един живот. Никой обаче не осъзнава, че промяната идва от самите нас. Детското насилие и агресията в училищната среда са често срещани проблеми, но са и едни от най-силно пренебрегнатите. Бих могла да кажа, че те стоят в същината на проблема на дехуманизирания ни свят. Но как така това, че Вашето дете проявява неуважение към своите връстници, използва неприлични думи и проявява липса на маниери, може да е такъв огромен проблем?

Детето се появява на този свят напълно невинно - най- чистата форма на любов. Човек се учи през целия си живот. То ще започне да трупа опит и да взима пример от хората в неговото обкръжение. Ще придобива техните маниери, ще изгражда начина си на мислене и характера си въз основа на уроците, които възрастните го поучават.

Постъпването в училище е нов етап от живота на малчугана. Нови вълнения и емоции. Тогава то ще пренесе начина си на държание вкъщи в нова среда, в която присъстват външни хора, с различни виждания и държание. Поведението му ще е отражение на хората в дома му, то ще е емблема на семейното морално отношение и ценности. Неспогодбата и неправилното възпитание води до конфликт на интереси между учениците. Всеки е различен, държи се и реагира различно. Неспогаждащите се характери водят до спорове и агресия.

Хулиганството в училище влияе на психиката на детето. Грубиянът, който малтретира своите съученици, ще избива комплексите си на другите, ще се опитва да налага контрол. В много от случаите,поведението му е в резултат на връзката с родителите. То ще реагира инстинктивно и първично,опитвайки се да излее всички емоции от себе си.

Малтретираното дете ще се затвори в себе си, ще развие комплекси, несигурност и страх. Тези неща силно ще повлияят върху бъдещият му начин на живот,изборите му и социалното му положение.И докато хулиганите могат да „израстнат“ държанието си,то травмата на жертвата ще остане за цял живот. Децата ще пораснат, ще имат свои наследници, които ще бъдат същите. А омагьосаният кръг ще се повтаря. Промяна в начина на възпитание, може да изгради от малкото дете една силна и способна личност, Човек с главно "Ч".

Б.С., 10 клас, ГПЧЕ „Симеон Радев“, гр.Перник.